अज्ज उनें थाह्रें ते उनें मास्टरें दा सारा जादूं त्रुट्टी गेदा ऐ। अज्ज ओ तुरले आले पुलस अफसर, सप्पें आले कोरू, जमूरें दी जीब्ह कट्टने आले मदारी, मुच्छें आले पैह्लवान, सूई अक्खियें आले शराबी ते बुआ रक्खा सब इस रींगदी घसड़ोन्दी सृश्टि दे गै अंग जन लभदे न जिन्दा मेरे उप्पर हून ओ जादूं नेईं- चली सकदा। पर इस मूरत, लाब्बे ते इनें अवाजें च जे अज्ज बी कोई मूरत उस्सै रंगै-रूपै च, कोई अबाज उऐ जनेही कड़कदार ते भेत-भरोची सेही होन्दी ऐ तां ओ ऐ बावा भैरो दी। पर अज्ज ओ पिछलें छें बरें दा लोप कुत्थें होई गेआ ऐ? कोई आखदा ऐ जे ओ शैहरा गी गै छोड़ी गेआ ऐ, कोई आखदा जे ओ मरी-खपी गेआ होना ऐ। पर मिगी परतीत नेईं पौन्दी। में आखनां, नां गै ओ शैह्र छोड़ी सकदा ऐ ते नां गै ओ इन्ने तौले मरने आला ऐ। पर ओ गेआ तां गेआ कुत्थें? ते फिरी ए सोचदे सार गै मेरी अक्खीं अग्गे बावा भैरों दे केईं रूप ते केईं तसीबीरां इक-इक करियै तरन लगी पोन्दियां न।